ไฟแนนเชียลไดเจสต์
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้ดำเนินการลงโทษผู้แนะนำการลงทุน 6 ราย
16 ต.ค. 2555

กลต.ลงโทษ 6 ผู้แนะนำการลงทุน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้ดำเนินการลงโทษผู้แนะนำการลงทุน 6 ราย ประกอบด้วย น.ส.นภษร ราชพิบูลย์ สังกัดบริษัทหลักทรัพย์ (บล.) เอเซีย พลัส น.ส.เปรมฤทัย รินนาศักดิ์ สังกัด บล.กสิกรไทย น.ส.ธนาภา แรงสิงห์ สังกัด บล.เคที ซีมิโก้ นายธีระพล แย้มมา และนายปิติพงษ์ พันธุ์ธีรานุรักษ์ สังกัดบริษัท จีที เวลธ์ แมเนจเมนท์ มีผลตั้งแต่วันที่ 12 ต.ค. 2555 และเปิดเผยพฤติกรรมที่ไม่เหมาะสมในการปฏิบัติหน้าที่เป็นผู้แนะนำการลงทุน นายนิธิพงษ์ ชูสมภพ
SEAFCO ได้ 2 งาน 71.5 ล้าน
บริษัท ซีฟโก้ (SEAFCO) ได้รับงานเสาเข็มเจาะแบบเหลี่ยม (ไม่รวมค่าวัสดุ) 2 โครงการ มูลค่างาน 71.5 ล้านบาท (ไม่รวมภาษีมูลค่าเพิ่ม) โดยบริษัท ช.การช่าง ให้ทำในโครงการรถไฟฟ้าสายสีเขียว ส่วนสถานีและทางวิ่ง (งานเพิ่มเติม) และบริษัท บวิคไทย ในอาคารโนเบิล เพลินจิต คอนโดมิเนียม 
LANNA แจกปันผล 50 สต./หุ้น
คณะกรรมการบริษัท ลานนารีซอร์สเซส (LANNA) มีมติจ่ายเงินปันผลระหว่างกาลปีนี้ อัตราหุ้นละ 0.50 บาท ให้กับผู้ถือหุ้นที่มีในสมุดทะเบียนวันที่ 31 ต.ค.นี้ กำหนดจ่ายเงินในวันที่ 14 พ.ย. 2555 ทั้งนี้คิดเป็นอัตราผลตอบแทนปันผลประมาณ 1.92%
TMI เล็งตั้งโรงงานอาเซียน
นายธีระชัย ประสิทธิ์รัตนพร ประธานกรรมการบริหารและกรรมการผู้จัดการ บริษัท ธีระมงคลอุตสาหกรรม (TMI) เปิดเผยว่า บริษัทอยู่ระหว่างการศึกษาการเข้าไปร่วมลงทุนตั้งโรงงานในต่างประเทศ เช่น พม่า ลาว กัมพูชา จากปัจจุบันเพียงส่งสินค้าเข้าไปจำหน่ายเท่านั้น แต่อาจต้องใช้เวลาเพราะบางประเทศยังไม่มีความพร้อม เช่น พม่า
อย่างไรก็ตาม ยอมรับว่าไม่ใช่เรื่องเร่งด่วนมากนักเมื่อเทียบกับการมุ่งเพิ่มส่วนแบ่งการตลาดด้านหลอดไฟในประเทศ ซึ่งตั้งเป้าจะเพิ่มเป็น 5% ภายใน 3-5 ปี จากปัจจุบันเกือบ 1% ของตลาดรวมที่มีมูลค่า 1 หมื่นล้านบาท
สำหรับแนวโน้มธุรกิจในปีนี้ยังคงเป็นไปตามเป้าหมายที่มีกำไรสุทธิโต 30% เช่นเดียวกับรายได้ ที่น่าจะทำได้ 400-500 ล้านบาท เนื่องจากยอดขายที่เพิ่มขึ้นและลดต้นทุนลงประมาณ 2-3% ทำให้อัตรากำไรสุทธิเพิ่มขึ้นมาอยู่ที่ 7% จาก 5% ในปีก่อน
ด้านปี 2556 บริษัทเชื่อว่าจะรักษาความสามารถในการเติบโตของรายได้ในระดับ 30% ต่อเนื่อง เพราะโรงงานใหม่จะเริ่มผลิต และคาดหวังว่าในปี 2558 รายได้จะแตะระดับ 1,000 ล้านบาท